述九頌  其六
作者：程公許
朝代：宋

paragraphs: 蚩尤旗兮飛炱，天狗墮兮隠雷。
天運兮日蹙，目漲兮氛埃。
一失兮一得，孰强兮孰弱。
莽三垂兮骨縱橫，恣强敵兮橫奔突。
天萬里兮杳莫知，何一朝兮飛羽愕。
皇乃眷兮西顧，愴赤子兮何負。
白駒兮來思，忍空谷兮逸豫。
有俶兮東方，千騎兮煌煌。
淑旂兮綏章，往欽兮汝臧。
膏余車兮秣余馬，遲汝不來兮盍整余駕。
忽霧塞兮飈回，梗綠林兮轔藉。
不我後兮我前，幸劫災兮天假。
怒轍兮徒勞，鼎魚兮焉逃。
民生兮何尤，膏火兮煎熬。
蛟涎兮脫禍，父母兮鞠我。
集鴈兮中洲，作之屏兮蜀之左。
內訌兮外阻，誰禦兮誰拒。
膚寸兮鬰遥岑，先一州兮後天下。